ಕೊರೊನಾ ಸೋಂಕಿತರ ಶವ ಮುಟ್ಟಲು, ಮುತ್ತಿಕ್ಕಲು ಸಂಬಂಧಿಕರಿಗೆ ಬಿಡಬೇಡಿ ಹೈಕೋರ್ಟ್ ಬೆಂಗಳೂರು: ಕೊರೊನಾ ಸೋಂಕಿನಿಂದ ಮೃತಪಟ್ಟವರ ಶವವನ್ನು ಭಾವನಾತ್ಮಕವಾಗಿ ಮುಟ್ಟಿ ಅಪ್ಪಿಕೊಳ್ಳಲು ಮತ್ತು ಮುತ್ತು ನೀಡಲು ಬಿಡಬೇಡಿ.. ಆದರೆ ನೋಡಲು ಸಂಬಂಧಿಕರಿಗೆ ಅವಕಾಶ ನೀಡಿ ಎಂದು ಹೈಕೋರ್ಟ್ ಹೇಳಿದೆ. ಕೊರೊನಾದಿಂದ ಮೃತಪಟ್ಟವರ ಅಂತ್ಯಸಂಸ್ಕಾರವನ್ನ ಗೌರವಯುತವಾಗಿ ನಡೆಸಬೇಕು ಎಂದು ಕೋರಿದ್ದ ಪಿಐಎಲ್ ಅರ್ಜಿ ವಿಚಾರಣೆ ವೇಳೆ ಹೈಕೋರ್ಟ್ ಈ ಸೂಚನೆ ನೀಡಿದೆ. ಕೊರೊನಾ ಸೋಂಕಿನಿಂದ ಸಾವನ್ನಪ್ಪಿದವರ ನೋಡಲು ಸಂಬಂಧಿಕರು ಇಚ್ಛೆ ವ್ಯಕ್ತಪಡಿಸಿದ್ರೆ, ಸೂಕ್ತ ಮುಂಜಾಗ್ರತಾ ಕ್ರಮಗಳೊಂದಿಗೆ ಅವಕಾಶ ಮಾಡಿಕೊಡಬೇಕು. ಆದರೆ ಭಾವನಾತ್ಮಕವಾಗಿ ಮೃತದೇಹವನ್ನು ಮುಟ್ಟಿ ಅಪ್ಪುವುದು, ಮುತ್ತು ನೀಡುವುದಕ್ಕೆ ಬಿಡ ಕೂಡದು ಎಂದು ಹೈಕೋರ್ಟ್ ಆದೇಶಿಸಿದೆ. ಕೊರೊನಾ ಸೋಂಕಿನಿಂದ ಮೃತಪಟ್ಟವರ ಅಂತ್ಯ ಸಂಸ್ಕಾರವನ್ನ ಅಮಾನವೀಯವಾಗಿ ನಡೆಸಲಾಗ್ತಿದೆ. ಕೆಲವೆಡೆ ಮೃತರ ನೋಡಲು ಆಸ್ಪತ್ರೆಯ ಸಿಬ್ಬಂದಿ ಬಿಡುತ್ತಿಲ್ಲವೆಂದು ಹೈಕೋರ್ಟ್ ಹಿರಿಯ ವಕೀಲ ಅಮೃತೇಶ್ ಪಿಐಎಲ್ ಸಲ್ಲಿಸಿದ್ದರು. ಇನ್ನು ಈ ಅರ್ಜಿ ವಿಚಾರಣೆ ನ್ಯಾ. ಅರವಿಂದ ಕುಮಾರ್, ನ್ಯಾ.ಎಂ.ಐ ಅರುಣ್ ನೇತೃತ್ವದ ಹೈಕೋರ್ಟ್ ವಿಭಾಗೀಯ ಪೀಠದಲ್ಲಿ ನಡೆಯಿತು. ಕಳೆದ ವಿಚಾರಣೆ ಜುಲೈ 27 ರಂದು ಕೊರೊನಾದಿಂದ ಮೃತರ ಅಂತ್ಯ ಸಂಸ್ಕಾರವನ್ನು ಗೌರವಯುತವಾಗಿ ನಡೆಸಲು ಹೈಕೋರ್ಟ್ ಆದೇಶಿಸಿತ್ತು. ಅದಕ್ಕಾಗಿ ಸೂಕ್ತ ಎಸ್ಓಪಿ ರಚಿಸಿ ಹೈಕೋರ್ಟ್ ಮುಂದೆ ಸಲ್ಲಿಸಲು ಸರ್ಕಾರ ಮತ್ತು ಬಿಬಿಎಂಪಿಗೆ ನಿರ್ದೇಶನ ನೀಡಿತ್ತು. ಇಂದು ಎಸ್ ಓಪಿ ದಾಖಲಿಸಿಕೊಂಡ ನ್ಯಾಯಪೀಠ, ಕೊರೊನಾದಿಂದ ಮೃತಪಟ್ಟವರ ಶವದಿಂದ ವೈರಸ್ ಹರಡುತ್ತದೆಯೇ.? ಅದನ್ನ ಸೋಂಕುವುದರಿಂದ ವೈರಸ್ ಹರಡುವ ಬಗ್ಗೆ ವೈಜ್ಞಾನಿಕ ಆಧಾರಗಳಿವೆಯೇ.? ಎಂದು ಪ್ರಶ್ನೆ ಮಾಡಿತು. ಇದಕ್ಕೆ ಯಾವುದೇ ವೈಜ್ಞಾನಿಕ ಕಾರಣಗಳ ಬಗ್ಗೆ ಮಾಹಿತಿ ಇಲ್ಲವೆಂದು ಸರ್ಕಾರದ ಪರ ವಕೀಲರು ಹೇಳಿದ್ರು. ಆದರೆ ಐಸಿಎಂಆರ್ ಮಾರ್ಗಸೂಚಿ ಆಧಾರದ ಮೇಲೆ ಕ್ರಮ ತೆಗೆದುಕೊಳ್ಳುವುದಾಗಿ ಮಾಹಿತಿ ನೀಡಿದರು. ಮೃತ ವ್ಯಕ್ತಿಯ ಗೌರವಯುತ ಅಂತ್ಯ ಸಂಸ್ಕಾರವನ್ನು ಧಾರ್ಮಿಕ ಮತ್ತು ಸಾಂಸ್ಕೃತಿಕ ಚೌಕಟ್ಟಿನೊಳಗೆ ನಡೆಸುವ ಸಂಬಂಧ ಸರ್ಕಾರ ಯಾವುದೇ ಮಾರ್ಗಸೂಚಿ ನೀಡಿಲ್ಲವೆಂದು ಸ್ಪಷ್ಟನೆ ನೀಡಿದರು. ಈ ಸಂಬಂಧ ಮೇಲಿನ ಅಭಿಪ್ರಾಯ ವ್ಯಕ್ತಪಡಿಸಿ, ಮೃತರ ನೋಡುವವರು ಸೂಕ್ತ ಸುರಕ್ಷತಾ ಮಾರ್ಗಸೂಚಿ ಅನುಸರಿಸಲೇಬೇಕು ಎಂದು ತಿಳಿಸಿತು. ಹೈಕೋರ್ಟ್ಗೆ ಸರ್ಕಾರ ಈ ವಿಚಾರದಲ್ಲಿ ಸೂಕ್ತ ಕ್ರಮ ಕೈಗೊಳ್ಳುವ ಭರವಸೆ ವ್ಯಕ್ತಪಡಿಸಿತು.